Okresná prokuratúra Bardejov 
Kellerova 7, 085 43 Bardejov 	

Sp. zn. : Pv 940/13/7701	Bardejov, 7.2.2014
EEČ : 2-54-32-2014

U Z N E S E N I E

Trestná vec:	obvinený XXXXX  
Prečin:	Krádež podľa § 212 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Bardejov
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
dňa 30.11.2013 v čase okolo 01.00 hod. v bare Morca café na Radničnom námestí v Bardejove využil nepozornosť XXXXX, nar. XXXXX, trvale bytom XXXXX, ul. Ťačevská č. 24, t.č. bytom XXXXX, ul. A. Svianteka č. 27, a počas toho, ako sa zabávala na tanečnom parkete, jej z neďalekého stola odcudzil kabelku ponechanú bez dozoru, ktorá obsahovala mobilný telefón zn. XXXXX S3 bielej farby, IMEI 353721058344981 spolu so SIM kartou spol. Telefónica Slovakia, s.r.o., zväzok kľúčov, finančnú hotovosť vo výške 40,- € a kozmetiku, čím jej takto krádežou spôsobil škodu vo výške 350,- €,  

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Podľa § 216 odsek 3 Trestného poriadkud zároveň ukladám obvinenému povinnosť nahradiť škodu vo výške 48,- € XXXXX, nar. XXXXX, trvale bytom XXXXX, ul. Ťačevská č. 24, t.č. bytom XXXXX, ul. A. Svianteka č. 27.

Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Uznesením povereného príslušníka Obvodného oddelenia PZ v Bardejove sp.zn. ORP-784/BJ-BJ-2013 zo dňa 23.12.2013 bolo podľa § 199 ods. 1 Tr. poriadku začaté trestné stíhanie a súčasne podľa § 206 ods. 1 Tr. poriadku vznesené obvinenie XXXXX, nar. XXXXX v Bardejove, trvale bytom XXXXX, ul. J. XXXXX, za prečin krádeže podľa § 212 ods. 1 Tr. zákona na tom skutkovom základe, že dňa 30.11.2013 v čase okolo 01.00 hod. v bare Morca café na Radničnom námestí v Bardejove využil nepozornosť XXXXX, nar. XXXXX, trvale bytom XXXXX, ul. Ťačevská č. 24, t.č. bytom XXXXX, ul. A. Svianteka č. 27, a počas toho, ako sa zabávala na tanečnom parkete, jej z neďalekého stola odcudzil kabelku ponechanú bez dozoru, ktorá obsahovala mobilný telefón zn. XXXXX S3 bielej farby, IMEI 353721058344981 spolu so SIM kartou spol. Telefónica Slovakia, s.r.o., zväzok kľúčov, finančnú hotovosť vo výške 40,- € a kozmetiku, čím jej takto krádežou spôsobil škodu vo výške 350,- €,  

Po skončení skráteného vyšetrovania predložil dňa 03.02.2014 poverený príslušník Obvodného oddelenia PZ XXXXX podľa § 209 ods. 1 Tr. poriadku Okresnej prokuratúre XXXXX vyšetrovací spis sp.zn. ORP-784/BJ-BJ-2013 na ďalšie konanie.

Preskúmaním na vec sa vzťahujúceho vyšetrovacieho spisu bolo zistené, že sú splnené podmienky na postup prokurátora podľa ustanovenia § 216 Tr. poriadku, pretože obvinený XXXXX sa vo svojej výpovedi konanej dňa 27.01.2014 na Obvodnom oddelení PZ XXXXX pred povereným príslušníkom PZ k spáchaniu skutku kladenému mu za vinu uznesením sp.zn. ORP-784/BJ-BJ-2013 zo dňa 23.12.2013 priznal, popísal jeho spáchanie a oľutoval svoj čin. Taktiež urobil vyhlásenie, že spáchal skutok, za ktorý je stíhaný a vyslovil súhlas s podmienečným zastavením trestného stíhania.

Obvinený XXXXX vo svojej výpovedi uviedol, že dňa 29.11.2013 okolo polnoci prišiel do baru Morca café na Radničnom námestí v Bardejove zabaviť sa. Asi okolo 01.00 hod. si na barovom pulte všimol menšiu dámsku kabelku tmavej farby. Túto zobral, skryl pod bundu a na toalete z nej vybral mobilný telefón a finančnú hotovosť v sume 40,- €. Pri odchode z baru kabelku položil na stôl nachádzajúci sa hneď pri východe z baru. Peniaze ešte v ten deň minul pre vlastnú potrebu a telefón vydal policajtom dňa 06.12.2013. Svoje konanie oľutoval, a po skontaktovaní sa s poškodenou jej podľa  inštrukcie vhodil obálku s hotovosťou 40,- € do jej poštovej schránky  na ul. A. Svianteka č. 27 v Bardejove. 

Zo zápisnice o výsluchu poškodenej XXXXX vyplýva, že vo vyššie uvedený deň sa spolu s priateľkami prišla zabávať do Morca café v Bardejove, pričom na čas, kým boli na tanečnom parkete, si svoje veci odložili na pult pri stene. Keď sa k pultu vrátili, zistila, že jej chýba kabelka, v ktorej mala telefón, kľúče, finančnú hotovosť 40,- € a kozmetiku. Dňa 30.11.2013 ju skontaktovala čašníčka z uvedeného baru, že pri upratovaní v bare našli jej kabelku. Boli v nej všetky veci okrem telefónu a hotovosti. Dňa 16.12.2013 jej bol políciou vrátený mobilný telefón, ktorý bol riadne funkčný a nepoškodený. Z uvedeného dôvodu si uplatnila nárok na uhradenie spôsobenej škody vo výške 48,- € pozostávajúcej zo sumy odcudzenej hotovosti a nákladov na vybavenie novej SIM karty do telefónu.

	Z listinných dôkazov, a to zápisnice o zaistení veci zo dňa 11.12.2013, uznesenia o vrátení veci zo dňa 16.12.2013 a zápisnice o vrátení veci zo dňa 20.12.2013 Obvodného oddelenia PZ XXXXX je zrejmé, že obvinený XXXXX dňa 11.12.2013 vydal odcudzený mobilný telefón zn. XXXXX S 3, IMEI 353721058344981/01 bielej farby a zaviazal sa vrátiť spôsobenú škodu vo výške 48,- €. 

Z charakteristík na obvineného XXXXX a jeho odpisu registra trestov vyplýva, že doposiaľ viedol riadny život, doteraz nebol súdne trestaný a v evidencii priestupkov Obvodného úradu XXXXX, odbor všeobecnej vnútornej správy nemá žiaden záznam. V mieste trvalého bydliska je hodnotený všeobecne. 

	V zmysle ustanovenia § 216 ods. 1 Tr. poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak

a/ 	vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
b/ 	nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a
c/ 	vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

Pri prečine krádeže podľa § 212 ods. 1 Tr. zákona je trestná sadzba trestu odňatia slobody až na dva roky.

Vzhľadom na to, že u obvineného XXXXX boli splnené zákonné podmienky na postup podľa ustanovenia § 216 ods. 1 Tr. poriadku, bolo potrebné rozhodnúť tak, ako je uvedené vo výrokovej časti tohto uznesenia.

Obvinenému XXXXX bola v súlade s ustanovením § 216 ods. 2 Tr. poriadku určená skúšobná doba na 12 (dvanásť) mesiacov. Skúšobná doba začína plynúť právoplatnosťou tohto uznesenia. Zároveň bol zaviazaný uhradiť spôsobenú škodu vo výške 48,- € poškodenej XXXXX, nar. XXXXX, trvale bytom XXXXX, ul. Ťačevská č. 24, t.č. bytom XXXXX, ul. A. Svianteka č. 27, 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Vladislava Slosarčíková
prokurátorka